………(sz) napirend

# E L Ő T E R J E S Z T É S

# a Képviselő-testület 2020. február 27-i ülésére

**Tárgy: Döntés az Európai Unió Oktatási, Audiovizuális, és Kulturális Végrehajtó Ügynökségének *Európa a Polgárokért Program: Közép-Kelet Európai Városhálózatok* pályázatáról**

**Készítette: ………………………………………….**

**Berg Dániel**

**alpolgármester**

**Egyeztetve: …………………………………………**

**Dr. Varga Előd Bendegúz**

**alpolgármester**  
  
**Egyeztetve: …………………………………………**

**Kovács Márton**

**alpolgármester**

**Látta: ………………………………………….**

**dr. Szalai Tibor**

**jegyző**

A napirend tárgyalása zárt ülést nem igényel!

#### Tisztelt Képviselő-testület!

A XXI. század globalizált világában egyre több figyelmet kapnak a helyi intézmények és hatóságok közötti transznacionális együttműködések, különösen az Európai Unióban. Az olyan helyi intémények és hatóságok, mint Budapest Főváros II. Kerület Önkormányzata közösen tudnak válaszokat keresni korunk kihívásaira, többek között jó gyakorlatok megosztásával és tudásátadással.   
  
Az ilyen együttműködések lehetnek a motorjai új, innovatív megoldásoknak olyan országokon és határokon átívelő szakpolitikai és közigazgatási területeken, mint például a nemzeti kisebbségek védelme és támogatása, a klímavédelem, vagy az európai és nemzeti kulturális örökség megóvása.   
  
Kerületünk most is rendelkezik kiterjedt testvérvárosi kapcsolatokkal, viszont a testvértelepülések és a kerület közötti együttműködés jelenleg eseti vagy felületes formában történik. A pályázat célja a 1) létező testvérkapcsolatok elmélyítése, 2) új testvérkapcsolatok feltérképezés a régióban, és 3) a kerület szolidáris testvértelepülés programjának a kiterjesztése a szomszédos országok magyarlakta területeire.

A fentiek céljából Önkormányzatunk az Európai Unió Európa a Polgárokért Program “**Városhálózatok**” felhívására pályázatot készít elő és tervez benyújtani kerületi és nemzetközi partnerek bevonásával.

**A pályázatról**

Az Európa a Polgárokért Program **általános céljai** a következők:

-  a polgárok ismereteinek gyarapítása az Unióról, annak történelméről és sokszínűségéről;   
- az európai polgárság érzésének erősítése és az uniós szintű civil szerepvállalás és demokratikus részvétel feltételeinek javítása.

Az általános célok mellett az Európa a Polgárokért Program **egyedi céljai**, amelyeket transznacionális szinten vagy európai dimenzióban kell megvalósítani:   
- eszmecserék, elmélkedés és hálózatok kialakításának ösztönzése révén növelni a tudatosságot az emlékezés, közös történelmünk és értékeink, valamint az Unió célja, vagyis a béke, az uniós értékek és az Unió népei jólétének előmozdítása tekintetében;   
-  az uniós szintű demokratikus és polgári részvétel ösztönzése, az uniós politikai döntéshozatali folyamattal kapcsolatos polgári ismeretek bővítése, valamint a társadalmi és kultúrák közötti szerepvállalás és az önkéntesség lehetőségeinek előmozdítása révén, uniós szinten.  
  
Az Európa a Polgárokért Program **“Városhálózatok”** című kezdeményezés felhívása:   
  
A közös témán, hosszú távú perspektívával együtt dolgozó települések és társulások városhálózatot hozhatnak létre, amivel együttműködésük fenntarthatóbb lesz. A települések közötti hálózatépítés közérdekű kérdésekben fontos eszköze a jó gyakorlatok cseréjének. A testvérvárosi program erős köteléket hoz létre a települések között; ezért a testvérvárosi kapcsolatok által létrehozott hálózatokban rejlő potenciált a városok közötti tematikus és tartós együttműködés kialakítására lehet használni.   
  
Az Európai Bizottság támogatja az ilyen hálózatok kialakítását, amelyek fontos eszközei a strukturált, intenzív és sokrétű együttműködésnek, és amelyek ezzel hozzájárulnak a Program hatásának maximalizálásához.

**A városhálózatok:**   
- egy sor tevékenységet integrálnak legalább 4, a projekttel kapcsolatos rendezvénybe; a városhálózatok ilyen rendezvényeire várhatóan egy meghatározott időkereten belül kerül sor, és a rendezvények a Program céljainak vagy többéves prioritásainak összefüggésében megtárgyalandó közérdekű témák köré szervezett különböző típusú tevékenységekből állnak;   
- meghatározták azokat a célcsoportokat, amelyeknek a kiválasztott témák különösen fontosak és bevonják a közösség témában aktív tagjait (azaz a szakértőket, a helyi társulásokat, a polgárokat, a polgárok témával közvetlenül érintett csoportját stb.);   
- mobilizálják a polgárokat Európában: a projektbe a meghívott résztvevők legalább 30 %-át kell bevonni. A „meghívott résztvevők” a testvérvárosi rendezvényt vendégül látó országtól eltérő támogatható partnerországok utazó küldöttségei10.   
- a projektbe bevont városok közötti jövőbeli kezdeményezések és tevékenységek alapjául szolgálnak a tárgyalt kérdésekben és feltehetőleg további közérdekű kérdésekben is.  
  
**A támogatás maximális összege**   
A Városhálózati projekt támogatásának legmagasabb adható összege: 150 000 EUR.

Önkormányzatunk e célra 10mFt felhasználását biztosítja a 2020. évi költségvetés terhére.   
  
**Kiválasztási eljárás**   
A fent ismertetett általános támogathatósági, kizárási és kiválasztási kritériumok mellett a Városhálózati projekt következő egyedi kritériumainak kell eleget tenni:   
  
***A városhálózatok egyedi kritériumai***  
**Pályázók és partnerek**   
-**A szervezet típusa:** A városok/települések vagy a testvérvárosi kapcsolatokért felelős bizottságaik vagy hálózataik; helyi/regionális hatóságok egyéb szintjei; helyi hatóságok szövetségei/társulásai.   
A helyi hatóságokat képviselő non-profit szervezetek. A projektben érintett más szervezetek is lehetnek civil társadalmi szervezetek;   
- **Partnerek száma:** A projektbe legalább négy támogatható ország (amelyek közül legalább kettő EU tagállam) településeit kell bevonni.   
   
**A projekt jellege és dimenziója**   
- Tevékenységek helye és száma: A tevékenységeket a programban részt vevő különböző támogatható országokban kell elvégezni. Projektenként legalább négy eseményt kell megrendezni.  
 - Támogathatósági időszak/projekt tartama: A projektnek az adott támogathatósági időszakban kell megkezdődnie. A projekt időtartama legfeljebb 24 hónap.  
-A Városhálózati projektekben a támogatási összeg 40– 70 %-ának megfelelő előfinanszírozást kell alkalmazni. Az előfinanszírozás kifizetésének 30 napon belül meg kell történnie azt követően, hogy az EACEA aláírja a megállapodást (támogatási megállapodás esetén), illetve a támogatási határozatról szóló értesítést követően (támogatási határozat esetében).

**A TERVEZETT PÁLYÁZAT:**

* Címe: ***Közép-Kelet Európai Városhálózatok***
* Vezető partner: Budapest Főváros II. kerület Önkormányzata

* Célja: a kerület létező testvérkapcsolatainak elmélyítése, potenciális új testvérkapcsolatok feltérképezése a régióban, a kerület szolidáris testvértelepülés programjának a kiterjesztése a szomszédos országok magyarlakta területeire.
* Projekt tervezett időszaka: Március 2020 - március 2022
* Projekt partnerszervezetek:   
  -Testvértelepülések (Zoliborz kerület, Varsó, Lengyelország; Mosbach, Baden-Württemberg szövetségi tartomány, Németország),   
  - Potenciális testvértelepülések (V4-es országokban, pl. Szlovákia, Csehországban; magyarlakta területeken: pl. Felvidéken, Délvidéken, és Erdélyben).   
  -Nemzetiségi önkormányzatok

*A Programútmutató terjedelmére tekintettel papír alapon nem került sokszorosításra, megtekinthető a Jegyzői Titkárságon.*

Fentiek alapján kérem a Képviselő-testületet a határozati javaslat megtárgyalására!

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat részt vesz az Európai Unió Oktatási, Audiovizuális, és Kulturális Végrehajtó Ügynökségének *Európa a Polgárokért Program: Városhálózatok* pályázatán.

**Felelős:** polgármester

**Határidő:** azonnal

*(A határozat elfogadásához minősített többségű szavazati arány szükséges.)*

#### Budapest, 2020. február 20.

**Őrsi Gergely**

**polgármester**